འདིར་བན་དེའི་བརྟན་མ་བཅུ་གཉིས་སྐོར་བཞེད་ཚུལ་མི་འདྲ་བ་མང་པོ་ཡོད་པར་འདུག་ཀྱང་།འདིར་བརྟན་མ་བཅུ་གཉིས་ཀྱི་ས་གནས་གང་དུ་ཡོད་མེད་ཀྱི་སྐོར་འཚོལ་བར་དཔྱད་གཞི་ཚིག་ཉུང་དོན་བསྡུས་གལ་ཆེན་ཞིག་ནི།ས་སྐྱ་པ་ངག་དབང་ཀུན་དགའ་བློ་གྲོས་ཀྱིས་མཛད་པའི་བོད་ཁམས་སྐྱོང་བའི་བརྟན་མ་བཅུ་གཉིས་མཆོད་ཚུལ་གངས་ལྗོངས་རྗེས་བརྩེ་རབ་བསྐུལགྱི་ཚིག་ཁ་ཤས་འདིར་འགོད་དེ།བསམ་ཡས་དབུས་ཀྱི་སྦྲགས་ཡུལ་ཕུ་ནང་ནས།།བདག་ཉིད་ཆེན་མོ་རྡོ་རྗེ་ཀུན་གྲགས་མ།།ཞེས་དང་།ལྷོ་བོད་མཚམས་ཀྱི་གངས་རི་ཆེན་པོ་ནས།།དཔལ་ལྡན་ཧ་རི་རྡོ་རྗེ་གཡའ་མ་སྐྱོང།།ཞེས་དང་།གཉའ་ནང་བྲིན་གྱི་ཕུ་ནས་སྤྱན་འདྲེན་གྱིས།།གངས་ཀྱི་ཡུམ་ཆེན་རྡོ་རྗེ་ཀུན་ཏུ་བཟང་།།ཞེས་དང་།གཙང་པོའི་རྒྱབ་ཕྱོགས་འབྲོག་གནས་དོ་ནག་ན།།འབྲོག་ཆེན་འཁོར་འདུལ་རྡོ་རྗེ་བགེགས་ཀྱི་གཙོ།།ཞེས་དང་།བདུད་ཀྱི་བུ་མོ་ཆེན་མོ་ཁྱེད་བཞི་ཡང་།།ཞེས་དང་།འུ་ཡུག་ཕུ་ཡི་ཤར་ཕྱོགས་གངས་རྩེ་ནས།།གངས་ཀར་ཤ་མེད་རྡོ་རྗེ་གཡུ་བུན་མ།།ཞེས་དང།བར་ཐང་ཤར་གྱི་རི་སྦུག་ཐོད་ན་གནས།ཁ་རག་ཁྱུང་བཙུན་རྡོ་རྗེ་དཔལ་གྱི་ཡུམ།།ཞེས་དང་།ནགས་རྒྱལ་བོ་དོང་ཕུ་ཡི་ཕྱོགས་ཤིག་ན།།གསེར་ཆེན་མཁའ་རྒྱུ་རྡོ་རྗེ་ཀླུ་མོ་རྒྱལ།།ཞེས་དང་།མདོ་ཁམས་རྨ་ཆེན་སྤོམ་རའི་རྩེ་ཤིག་ན།།རྨ་རི་རབ་འབྱམས་རྡོ་རྗེ་དྲག་མོ་རྒྱལ།།གནོད་སྦྱིན་བུ་མོ་ཆེན་མོ་ཁྱེད་བཞི་ཡང་།།ཞེས་དང་།ཀོང་ཡུལ་བྲེ་ནང་མཐིལ་གྱི་ཕྱོགས་ཤེད་ནས།།ཀོང་བཙུན་དེ་མོ་རྡོ་རྗེ་བོད་ཁམས་སྐྱོང་།།ཞེས་དང་།སྨན་གཅིག་ཕུར་ཐང་བསམ་སྡིངས་རྒྱབ་རི་ནས།།བཙན་ལ་ལ་རོ་རྡོ་རྗེ་སྨན་གཅིག་མ།།ཞེས་དང་།མདོ་ཁམས་སྨད་ཀྱི་གཡར་མོ་ཐང་ཤེད་ན།།སྨན་བཙུན་ཨུག་ཆོས་རྡོ་རྗེ་གཡར་མོ་སིལ།།ཞེས་དང་།ལ་སྟོད་ལྷོ་ཡི་ཤེལ་ཕུག་ཕྱོགས་ཤེད་ན།།གཡུ་ཡི་དྲིལ་བུ་རྡོ་རྗེ་གཟུགས་ལེགས་མ།།ཞེས་དང།སྨན་བཙུན་བུ་མོ་ཆེན་མོ་མཆེད་བཞི་ཡང་།།ཞེས་དང་།བདུད་མོ་བཞི།གནོད་སྦྱིན་མོ་བཞི།སྨན་མོ་བཞི་སྟེ་བོད་ཁམས་སྐྱོང་བའི་བརྟན་མ་བཅུ་གཉིས་འཁོར་དང་བཅས་པ་རྣམས་ལ་འབུལ་ལོ།།ཞེས་སོགས་གསུངས་སོ།།